Broj: 711-I-1493-M-272/22-03-17

Zagreb, 20. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznice Darje Sokolić, ravnateljice Hrvatske agencije za hranu i poljoprivredu,** za davanjem mišljenja Povjerenstva,na 172. sjednici održanoj dana 20. svibnja 2022.g. daje sljedeće

**MIŠLJENJE**

**Sukladno članku 18. stavku 5. ZSSI/21-a, obveznica Darja Sokolić, u okviru prava da bude članica dvaju upravnih i nadzornih tijela najviše dviju neprofitnih udruga, može istodobno s obnašanjem dužnosti ravnateljice Hrvatske agencije za hranu i poljoprivredu biti članica Upravljačkog odbora Europske agencije za poljoprivredu i hranu, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnijela jeobveznicaDarja Sokolić, ravnateljica Hrvatske agencije za hranu i poljoprivredu. U knjigama ulazne pošte Povjerenstva zahtjev je zaprimljen 13 svibnja 2022. pod poslovnim brojem 711-U-5200-M-272/22-01-3, povodom kojeg se vodi predmet broj M-272/22.

Člankom 3. stavkom 1. podstavkom 45. ZSSI/21-a propisano je da su ravnatelji i zamjenici ravnatelja agencija kojima je osnivač Republika Hrvatska obveznici u smislu navedenog Zakona, stoga je Darja Sokolić, povodom obnašanja dužnosti ravnateljica Hrvatske agencije za hranu i poljoprivredu, kojoj je osnivač Republika Hrvatska, obveznica u smislu odredbi navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je Europska agencija za poljoprivredu i hranu, engl. European Food Safety Authority (u daljnjem tekstu: EFSA) osnovana 2002. te da predstavlja referentno tijelo Europske unije za znanstvenu procjenu rizika vezanu uz sigurnost hrane i hrane za životinje, prehranu, zdravlje i dobrobit životinja, biljno zdravstvo i zaštitu bilja. Nadalje navodi da je financirana od strane Europske unije te da djeluje isključivo kao savjetodavno tijelo, neovisno od legislative i izvršnih institucija Europske unije.

Također iznosi da EFSA aktivno surađuje sa srodnim institucijama i partnerima u zemljama članicama Europske unije, ali i šire, te da je savjetodavno tijelo Europske komisije, koja temeljem znanstvenih podloga koje izrađuje EFSA, donosi propise na razini Europske unije. Zemlje članice EFSA-i dostavljaju planove rada, podatke i aktivnosti iz područja sigurnosti hrane i informiraju EFSA-u o nacionalnim prioritetima u procjeni rizika, dok im EFSA osigurava planove i sredstva za dodatne zajedničke programe, učinkovitu razmjenu informacija, znanja i osoblja, sve s ciljem ostvarivanja što veće razine sigurnosti hrane i hrane za životinje, a ova se suradnja odvija putem Savjetodavnog vijeća i nacionalnih kontakt točaka.

Navodi da su navedeni kontakti poveznica između EFSA-e i nacionalnih institucija u sustavu sigurnosti hrane koji svoju ulogu obavljaju pružajući savjetodavnu potporu i osiguravajući učinkovit protok informacija. Obveznica ističe da je od 2013. godine članica EFSA-inog Savjetodavnog vijeća te da je od strane Marije Vučković, ministrice poljoprivrede, predložena da s 01. srpnja 2022. bude članica Upravljačkog odbora EFSA-e, kao predstavnik Republike Hrvatske.

Napominje da prema Uredbi 2019/1382 Europskog parlamenta te Vijeća o transparentnosti i održivosti procjene rizika Europske unije u prehrambenom lancu, svaka država članica imenuje člana i zamjenika člana kao predstavnike u Upravljačkom odboru EFSA-e te da se isto tijelo bavi administrativnim i financijskim pitanjima, pri čemu ne utječe na neovisnost znanstvenog rada EFSA-e. Navodi da Upravljački odbor imenuje članove Znanstvenog odbora i članove znanstvenih panela, te da se pored predstavnika iz zemalja članica Europske unije, sastoji od predstavnika Europske komisije, Europskog parlamenta kao i predstavnika civilnog društva te interesa prehrambenog lanca. Članovi Upravljačkog odbora biraju se na mandat od četiri godine, a prvi mandat joj započinje 1. srpnja 2022. godine.

Zaključno obveznica iznosi da djelovanje u sklopu Savjetodavnog odbora te Upravljačkog odbora nema nikakav financijski učinak na nju, kao niti na Hrvatsku agenciju za poljoprivredu i hranu, slijedom čega traži mišljenje Povjerenstva može li za vrijeme obnašanja dužnosti ravnateljice Hrvatske agencije za poljoprivredu i hranu biti članica Upravljačkog odbora EFSA-e te navodi da su čelnici istih ili sličnih institucija u zemljama članicama Europske unije također članovi ovog upravljačkog tijela EFSA-e.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Iz zahtjeva za mišljenje proizlazi da je EFSA savjetodavno tijelo Europske komisije zaduženo za znanstvenu procjenu rizika vezanu uz sigurnost hrane i hrane za životinje, prehranu, zdravlje i dobrobit životinja, biljno zdravstvo i zaštitu bilja.

Obveznica je od 2013. članica Savjetodavnog vijeća EFSA-e putem kojeg se razmjenjuju iskustva i omogućava protok informacija između EFSA-e i nacionalnih institucija država članica, a od strane Marije Vučković, ministrice poljoprivrede, predložena je za članicu Upravljačkog odbora EFSA-e, na četverogodišnji mandat kao predstavnik Republike Hrvatske, koju bi funkciju počela obavljati 1. srpnja 2022.

Navedeno tijelo EFSA-e obavlja administrativne i financijske poslove, a osim predstavnika Europske unije te država članica, okuplja i predstavnike civilnog društva te prehrambenog sektora.

Stoga obavljanje navedene funkcije ne predstavlja obnašanje druge javne dužnosti, već se radi o povremenom obavljanju drugih poslova u neprofitnoj pravnoj osobi, osnovanoj te financiranoj na razini Europske unije, koje daje znanstvene savjete iz predmetnih područja temeljem kojih se donose propisi Europske unije, dok je Upravljački odbor EFSA-e tijelo s određenim upravnim ovlastima.

Slijedom navedenog, obveznicaDarja Sokolić, u okviru prava da bude članica dvaju upravnih i nadzornih tijela najviše dviju neprofitnih udruga propisanog člankom 18. stavkom 5. ZSSI/21-a, može za vrijeme obnašanja dužnosti ravnateljice Hrvatske agencije za hranu i poljoprivredu biti članica Upravljačkog odbora EFSA-e, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, te je članstvo u ovom upravnom tijelu dužna navesti u imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Darja Sokolić, elektronička dostava
2. Objava na internetskoj stranici Povjerenstva
3. Pismohrana